องค์การสวนสัตว์ เตรียมชี้แจงข้อมูลที่ถูกต้องปิดสวนสัตว์ดุสิตสัปดาห์หน้า ขณะนี้ประชาชนยังเที่ยวชมสวนสัตว์ดุสิตได้ตามปกติ
สวนสัตว์ดุสิต หรือ เขาดินวนา ได้ชี้แจงผ่านเฟสบุ๊ก "สวนสัตว์ดุสิต Dusit Zoo" กรณีมีผู้แชร์ข้อมูลผ่านสื่อสังคมออนไลน์ระบุว่า "สวนสัตว์ดุสิต" จะปิดตัวสิ้นเดือนสิงหาคมนี้ ล่าสุดวันที่ 7 สิงหาคม 2561 ฝ่ายประชาสัมพันธ์ จึงขอชี้แจงแผนการปิดและย้าย สวนสัตว์ดุสิตว่า ขณะนี้หน่วยงานผู้รับผิดชอบได้เตรียมความพร้อมและดำเนินการตามแผนปฏิบัติงานต่อเนื่อง โดยพื้นที่แห่งใหม่อยู่ บริเวณคลอง 6 ต.รังสิต อ.ธัญบุรี จ.ปทุมธานี ซึ่ง สมเด็จพระเจ้าอยู่หัว ทรงพระราชทานโฉนดที่ดิน 300 ไร่ ให้กับองค์การสวนสัตว์เพื่อสร้างสวนสัตว์แห่งใหม่ มีขนาดใหญ่กว่าสวนสัตว์ดุสิตเดิมถึง 3 เท่า ทำให้สัตว์มีพื้นที่ที่อยู่อย่างสบาย มีอากาศที่ดี มีคุณภาพชีวิตที่ดีขึ้น ขณะนี้มีบริษัทที่ปรึกษาเข้ามาสำรวจข้อมูลด้านต่างๆ แล้ว เพื่อให้สภาพแวดล้อมสวนสัตว์แห่งใหม่ออกมาดีที่สุดและถูกต้องตามหลักมาตรฐานสากล 

ทั้งนี้ ตามแผนปฏิบัติงาน สวนสัตว์ดุสิต จะเปิดให้บริการจนถึงสิ้นเดือนสิงหาคม 2561 เพื่อทยอยดำเนินการเคลื่อนย้ายสัตว์ออกไปจัดแสดง ณ สวนสัตว์ต่างๆ ภายใต้การบริหารขององค์การสวนสัตว์ 6 แห่งทั่วประเทศ คือ สวนสัตว์เปิดเขาเขียว สวนสัตว์เชียงใหม่ สวนสัตว์นครราชสีมา สวนสัตว์สงขลา สวนสัตว์อุบลราชธานี และสวนสัตว์ขอนแก่น โดยมีเจ้าหน้าที่ผู้เชี่ยวชาญคอยดูแลอย่างถูกต้องตามหลักวิชาการ ในส่วนของประชาชนที่จะเดินทางมาเที่ยวชมสวนสัตว์ดุสิตในช่วงนี้ ทางสวนสัตว์ดุสิตได้เตรียมความพร้อมในการให้บริการต่างๆ ไว้แล้ว โดยขอความร่วมมือจากประชาชนทุกท่านด้วยว่า ให้เข้าชมด้วยความเป็นระเบียบเรียบร้อย
 
ทั้งนี้ องค์การสวนสัตว์จะจัดแถลงข่าวเพื่อให้ข้อมูลข่าวสารที่ถูกต้องครบถ้วนอย่างเป็นทางการในวันอังคารที่ 14 สิงหาคมนี้